|  |  |
| --- | --- |
| HAMU | |
|  |  | |

**Hovedarbejdsmiljøudvalget vejleder ledelsen om arbejdsmiljø på AU**

Hovedarbejdsmiljøudvalget (HAMU) er universitetets øverste arbejdsmiljøorgan. Hovedarbejdsmiljøudvalget er en vigtig aktør, da det fastlægger og sammentænker den overordnede linje i universitetets arbejdsmiljøindsats på tværs af hovedområderne. Udvalget træffer beslutninger om særlige arbejdsmiljøforhold og rådgiver Universitetsledelsen i andre arbejdsmiljøspørgsmål.

**Hvem er med i Hovedarbejdsmiljøudvalget?**

Udvalget består af Rektor som formand, en arbejdsmiljørepræsentant og en arbejdslederrepræsentant fra hvert af de fire hovedområder og administrationen og en til to studenterrepræsentanter.

Arbejdsmiljørepræsentanterne i udvalget vælges af og blandt medlemmerne i de enkelte FAMU/AAMU. Formanden i de enkelte fakultetsarbejdsmiljøudvalg er oftest medlem af HAMU.

Udvalget kan således først sammensættes, når FAMU’erne/AAMU er etableret.

Medlemmerne af hovedarbejdsmiljøudvalget bidrager til at løfte universitetets samlede arbejdsmiljøarbejde med afsæt i deres kendskab til fakulteternes vilkår og deres erfaringer med fakulteternes og administrationens arbejdsmiljøarbejde.

**Eksempler på hovedarbejdsmiljøudvalgets opgaver:**

• Drøfte det overordnede arbejdsmiljøarbejde på AU

• Udarbejde og fastlægge AU’s politikker, handlingsplaner og målsætninger på arbejdsmiljøområdet.

• Fastlægge overordnede regler og retningslinjer for arbejdsmiljøarbejdet

• Sikre, at retningslinjer og procedurer i forbindelse med arbejdspladsvurderinger (APV), kemikalieregistrering mv. følges og fungerer hensigtsmæssigt

• Iværksætte tværgående projekter og udredninger efter behov

• Varetage løsning af arbejdsmiljømæssige spørgsmål, som ikke kan løses af de lokale arbejdsmiljøorganer

• Udarbejde oplæg vedrørende arbejdsmiljø som fx universitetets kontrakter, afsnit i personalepolitik og lignende.

• Vurdere arbejdsmiljøstatistikker og igangsætte fælles tiltag ved tværgående problemer.

• Samarbejde med Hovedsamarbejdsudvalget om AU’s psykisk APV, særligt om AU’s psykiske APV handlingsplan